ΓΡΑΠΤΗ ΕΡΩΤΗΣΗ E-1288/00

υποβολή: Alejo Vidal-Quadras Roca (PPE-DE) προς το Συμβούλιο

(27 Απριλίου 2000)

Θέμα: Η νέα ευρωπαϊκή πολιτική άμυνας

Σύμφωνα με την έκθεση που εκπόνησε η αποστολή της Ευρωπαϊκής Επιτροπής, η οποία μετέβη στις Ηνωμένες Πολιτείες τον παρελθόντα Ιανουάριο, οι αμερικανικοί οργανισμοί Συμβούλιο Εθνικής Ασφαλείας, Πεντάγωνο, Υπουργείο Εξωτερικών και αντίστοιχες επιτροπές της Βουλής των Αντιπροσώπων και της Γερουσίας εκφράζουν έντονες ανησυχίες σχετικά με την άμυνα όσον αφορά τη λεγόμενη Ευρωπαϊκή Ταυτότητα Ασφάλειας και Άμυνας (ESDI).

Οι επιφυλάξεις αυτές, τις οποίες διατύπωσαν στα μέλη της αποστολής οι αμερικανοί συνομιλητές τους, αφορούν τα εξής σημεία:

α) Ανεπαρκής συμβολή των κρατών μελών της ΕΕ στη χρηματοδότηση των κονδυλίων για την άμυνα"

β) Κίνδυνος να αποδυναμωθεί η ενότητα κριτηρίου και απόφασης στην Ατλαντική Συμμαχία λόγω της ESDI"

γ) Ανησυχίες ότι η Ευρωπαϊκή Ένωση μπορεί να αναλάβει, χωρίς προηγούμενο συντονισμό, στο πλαίσιο του μηχανισμού του ΝΑΤΟ, ενέργειες επίλυσης και διαχείρισης των κρίσεων"

δ) Σκεπτικισμός απέναντι στην ουσιαστική ικανότητα της ESDI η οποία, αντί να είναι μία χρήσιμη λειτουργικά αρχή, θα καταλήξει να αποτελεί ένα γραφειοκρατικό μόρφωμα επιβλαβές για την ταχύτητα αντίδρασης του ΝΑΤΟ και για τη λειτουργικότητα των μηχανισμών λήψης αποφάσεων.

Ποια είναι η θέση του ύπατου εκπροσώπου της ΚΕΠΠΑ όσον αφορά κάθε μία από τις ανησυχίες αυτές που εξέφρασαν οι αμερικανικές αρχές κατά τη διάρκεια των επαφών που είχαν με την αποστολή της Ευρωπαϊκής Επιτροπής η οποία μετέβη στις ΗΠΑ τον Ιανουάριο για να συζητήσει θέματα άμυνας;

Απάντηση

(23 Οκτωβρίου 2000)

1. Η ενίσχυση του ευρωπαϊκού πυλώνα της Βορειοατλαντικής Συμμαχίας συμβαδίζει με την ανάπτυξη μιας ευρωπαϊκής πολιτικής ασφάλειας και άμυνας, η οποία, κατ' αυτόν τον τρόπο, θα τονωθεί. Η εξέλιξη αυτή θα ενισχύσει τις δυνατότητες της Ευρώπης να ανταποκρίνεται στις κρίσεις, αφενός, συμβάλλοντας στις επιχειρήσεις του ΝΑΤΟ ή των διεθνών οργανισμών (ΟΗΕ, ΟΑΣΕ), και αφετέρου, μέσω αυτόνομων δράσεων.

2. Μια τέτοια εξέλιξη δεν μπορεί παρά να χαρακτηρισθεί θετική. Δεν ενέχει κανένα κίνδυνο επιβράδυνσης ή παρακώλυσης της διαδικασίας λήψης αποφάσεων του ΝΑΤΟ, ή ανάληψης από την Ευρωπαϊκή Ένωση, μονομερώς και χωρίς προηγούμενο συντονισμό με το ΝΑΤΟ, επιχειρήσεων διαχείρισης των κρίσεων. Πράγματι, το Ευρωπαϊκό Συμβούλιο συμφώνησε στο Ελσίνκι ότι θα θεσπισθούν ρυθμίσεις για πλήρη διαβούλευση, συνεργασία και διαφάνεια μεταξύ της ΕΕ και του ΝΑΤΟ. Οι εργασίες για τη θέσπιση των προαναφερομένων ρυθμίσεων εξελίσσονται ικανοποιητικά στα κατάλληλα όργανα της ΕΕ, η δε πορτογαλική Προεδρίαπέβαλε έκθεση στο Ευρωπαϊκό Συμβούλιο της Φέιρα σχετικά με την επιτευχθείσα πρόοδο στον τομέα αυτό, καθώς και όσον αφορά τις προτάσεις σχετικά με τις αρχές που θα διέπουν τις διαβουλεύσεις με το ΝΑΤΟ για στρατιωτικά θέματα και

συστάσεις για την περαιτέρω ανάπτυξη των ρυθμίσεων στις σχέσεις ΕΕ και ΝΑΤΟ, προκειμένου να επιτευχθεί συνεργασία για την κατάλληλη στρατιωτική αντιμετώπιση σε περίπτωση κρίσης, σύμφωνα με όσα αποφασίστηκαν στην Ουάσινγκτον και την Κολωνία.

3. Όσον αφορά τις δημοσιονομικές επιπτώσεις, θα πρέπει να τονισθεί ότι θα αποφευχθεί κάθε αλληλεπικάλυψη" επομένως, οι προσπάθειες των κρατών μελών που συμβάλλουν, στα πλαίσια του ΝΑΤΟ, στην πρωτοβουλία για την αμυντική ικανότητα, θα ωφεληθούν από την επίτευξη του γενικού στόχου που καθορίσθηκε στο Ελσίνκι. Εναπόκειται στα κράτη μέλη να διαπιστώσουν κατά πόσον μπορούν να επιτευχθούν οι στόχοι για την αμυντική ικανότητα με απλή ανακατανομή των πόρων ή αν χρειάζονται συμπληρωματικές δημοσιονομικές προσπάθειες. Εν πάση περιπτώσει, η Διάσκεψη Προσφοράς Αμυντικών Δυνατοτήτων που θα διεξαχθεί σε επίπεδο ΕΕ πριν από τα τέλη του έτους θα αποδείξει αναμφίβολα τηνπευθυνότητα των κρατών μελών της ΕΕ όσον αφορά την εκπλήρωση των νέων τους δεσμεύσεων.